Il-presidenza tal-Kunsill u l-Parlament Ewropew laħqu qbil politiku proviżorju rigward il-programm dwar id-drittijiet u l-valuri għall-perijodu 2021-2027. Il-finanzjament permezz ta' dan il-programm għandu l-għan li jipproteġi d-drittijiet u l-valuri minquxa fit-trattati tal-UE sabiex jiġu sostnuti soċjetajiet miftuħa, demokratiċi u inklużivi. Ser ikollu baġit ġenerali sostanzjali ta' massimu ta' €1.55 biljun. F'dawn l-aħħar snin, l-estremiżmu, ir-radikaliżmu u d-diviżjoni żdiedu fis-soċjetajiet tagħna filwaqt li l-ispazju għas-soċjetà ċivili indipendenti qed jiċkien. Għalhekk huwa aktar importanti minn qatt qabel li nippromwovu l-valuri li jgħaqqduna u niddefendu d-drittijiet ugwali taċ-ċittadini kollha tagħna. Dan il-programm ser jappoġġa l-inizjattivi tas-soċjetà ċivili madwar l-UE. Insaħħu d-demokraziji tagħna u l-istat tad-dritt. Christine Lambrecht, Ministru Federali għall-Ġustizzja u l-Protezzjoni tal-Konsumatur tal-Ġermanja Il-programm ser ikollu baġit ta' €641.7 miljun, b'allokazzjoni addizzjonali ta' massimu ta' €912 miljun u jistabbilixxi erba' objettivi speċifiċi: il-promozzjoni tal-ugwaljanza u d-drittijiet, inkluż l-ugwaljanza bejn il-ġeneri, il-ġlieda kontra d-diskriminazzjoni u d-drittijiet tat-tfal il-promozzjoni tal-involviment u l-parteċipazzjoni taċ-ċittadini fil-ħajja demokratika tal-UE u s-sensibilizzazzjoni dwar l-istorja komuni Ewropea biex tiġi miġġielda l-vjolenza, b'mod partikolari kontra t-tfal u n-nisa il-protezzjoni u l-promozzjoni tal-valuri tal-UE L-objettiv li għadu kif ġie introdott biex jiġu protetti u promossi l-valuri tal-UE ser jirċievi allokazzjoni sostanzjali ta' €689.5 miljun Ammont ta' €91.2 miljun ser jibqa' mhux attribwit sabiex ikunu jistgħu jiġu indirizzati kwalunkwe ħtiġijiet emerġenti u sfidi futuri. Biex jinkiseb dan, il-programm ser jappoġġa l-organizzazzjonijiet tas-soċjetà ċivili u partijiet ikkonċernati oħra attivi fil-livell lokali, reġjonali, nazzjonali u tranżnazzjonali, u jħeġġeġ il-parteċipazzjoni ċivika u demokratika. Il-qbil politiku proviżorju li ntlaħaq illum ser ikollu jiġi approvat mill-Parlament Ewropew u mill-Kunsill. Il-passi meħtieġa ser jittieħdu fil-bidu tas-sena d-dieħla.